十三日丁卯。留館。有一胡人來呈幻術。用袱覆地。念一回符語而揭起之。一羣鳥從其中飛去。又生蠏數十。四散行走。使傔輩捕而炰之。果真蠏也。又揷刀於柱。移時拔刀。紅露湧出。仰椀承之。使人試飮。亦自美酒也。此外又有許多妖法。盖昔皇明之世。此術甚盛。時君日聚內庭而觀之。清人入中原。自南京驅來數百餘人。九王與康熙幷坐試其術。九王謂康熙曰。明之失天下。以此屬也。今可監戒。遂盡殺之。彼雖戎虜。其言有足取者矣。